
A COVID19 pandémia hatásainak területi különbségei a távmunkára és a turizmusra Európában

Kulcsszavak: Covid19; reziliencia; turizmus; távmunka; digitális nomádok
Munkánk célja a COVID19 pandémia távmunkára és turizmusra gyakorolt hatásainak területi különbségeinek felmérése az Európai Unió országaiban és régióiban, ezek között pozicionálva Magyarországot és annak régióit. Témaválasztásunk jelenlegi indokoltságát a járványról és az ahhoz kapcsolódó intézkedésekről 2024-ben kikerülő statisztikai adatsorok mélysége és mennyisége jelenti. Ezek olyan, korábban elérhetetlen információkat adnak, amelyek számtalan lehetőséggel szolgálnak, s amelyek alapján olyan kérdésekre kaphatunk megalapozott válaszokat, hogy az alkalmazott technikák a különféle társadalmi és gazdasági mutatókat figyelembe véve milyen eredménnyel jártak. A fő kutatási témáink az egyes térségek rezilienciájának vizsgálata a turizmus és a távmunka kapcsán. Ezek mellett a két témát a digitális nomadizmus alapvető bemutatásával kötjük össze, megközelítve a jelenséget a turizmus és a távmunka irányából. Kutatásunk során áttekintettük a témákban releváns szakirodalmakat, illetve elemeztük az Eurostat adatait. Ezek eredményeképpen elmondható, hogy a turizmusban a legtöbb európai uniós térség visszatért a pandémia előtti állapotokhoz, mind az adatsorok értékeiben, mind az emberek hozzáállásában. A távmunka és a digitális nomadizmus kapcsán viszont elmondható, hogy az új szokások (munkarend, home office, internet hatékonyabb használata) megmaradnak, hangsúlyosabbá válnak a mindennapjainkban.



